גם צה"ל מתגייס לעזרת הנפגעים מההצפות. שני צוותי חילוץ של יחידת 669 של חיל האוויר נשלחו הערב (ג') לסייע לאזרחים שמצאו עצמם לכודים כשמסביבם מים. אחד מהם נחלץ לעזרת 15 איש שנתקעו על גג בניין בעיר באקה-ג'ת כשמסביבם שיטפון. הם חולצו ופונו לבית החולים הלל יפה במצב קל, כשהם סובלים מהיפותרמיה. צוות נוסף של 669 חילץ באמצעות מסוק שבעה בני אדם שנתקעו על גג רכב בנחל אלכסנדר. הם פונו במצב קל עד בינוני לבתי החולים מאיר בכפר סבא ובילינסון בפתח תקווה.

כל עדכוני בחירות 2013 - ב אתר הבחירות של ynet הסיפורים הכי חמים לפני כולם - ב פייסבוק של ynet

עוד מסוק של חיל האוויר הוזעק לחלץ ארבעה חיילים שנתקעו בעקבות ההצפות בשטח החטיבה המרחבית מנשה, ליד ג'נין, אך הם הצליחו לחלץ את עצמם עוד בטרם המסוק הגיע לזירה. במקביל, פקקי תנועה גדולים נרשמים בכל רחבי גוש דן, והגשמים העזים שיורדים כמעט ללא הפסקה מיום שישי האחרון הובילו גם להצפות גדולות בשרון ובשומרון. בין היתר, בחדרה נחסמה הגישה לשכונת בית אליעזר, והתושבים מתלוננים: "זה אבסורד, מה יקרה אם אישה צריכה ללדת?".

רחוב צה"ל בחדרה מכוסה מים. "כיכרות טבעו" (צילום: ג'ורג' גינסברג)

כוחות החירום מנסים לחלץ נהגים בחדרה (צילום: ג'ורג' גינסברג)

נחל חדרה עולה על גדותיו (צילום: ג'ורג' גינסברג)

"שני כבישים מחברים בין השכונה לבין העיר, ושניהם מוצפים", סיפר שלמה ג'ורנו, תושב שכונת בית אליעזר. "יש אפילו כלי רכב שנכנסו למים ונתקעו וחסמו בעצמם את הכבישים. גם אם היית רוצה לעבור ברכב ארבע על ארבע לא היית יכול, כי המכוניות התקועות חוסמות את התנועה.

"אני לא מבין באיזה מדינה אנחנו חיים", הוא המשיך, "איך ב-2013 קורה דבר כזה, ששכונה מנותקת מהעיר? אני לא רוצה לחשוב על מה יקרה אם, חס וחלילה, בן אדם יקבל התקף לב או אישה תכרע ללדת ולא ניתן יהיה להבהילם לבית החולים".

תלמידים מנסים לחזור הביתה בשכונת בית אליעזר שהוצפה (צילום: ג'ורג' גינסברג)

אזור התעשייה בחדרה, מוקדם יותר (צילום: שלומי בן דוד)

הכבאים נעזרים בסירות גומי. בכפר קרע (צילום: AFP)

נחל איילון הציף את המסילה בת"א. רכבות הלילה בוטלו (צילום: רויטרס)

בנוסף, הוצף גם רחוב צה"ל, היציאה המזרחית מחדרה לכביש 65. לפי הדיווחים, הכיכרות באזור "פשוט נעלמו מתחת למים". כביש 65 - הציר המרכזי באזור - נחסם לתנועה לשני הכיוונים מצומת מחנה 80 לחדרה. קודם לכן הוא נסגר גם מצומת ערערה לצומת ברקאי בגלל שיטפונות. כשעה קלה לאחר מכן נפתח הכביש לתנועה. כמה מכוניות נתקעו בשלוליות, כוחות משטרה הגיעו למקום וחילצו אותן.

כמו כן, כוחות החירום חילצו אדם נכה שנלכד בביתו בטייבה עקב הצפה. המים בביתו הגיעו לגובה מטר. קודם לכן, בערוץ נחל עינב שבשומרון נלכדו שלושה בני אדם עם רכביהם. כוחות הצלה ומד"א ירקון חילצו את כולם כעבור זמן קצר. עוד שלושה בני אדם חולצו ללא פגע מנחל בזק, דרומית לבית שאן, לאחר שרכבם נסחף בשיטפון.

ההצפה בטייבה. תושב נלכד בביתו וחולץ

ההצפה בכלא שאטה. אסירים פונו תחת אבטחה כבדה (צילום: שירות בתי הסוהר)

אזור התעשיה פולג. לאן נעלם אי תנועה? (צילום: אביב הלוי)





בנוסף, נחל שכם עלו על גדותיו וגם נחל בחן שבעמק חפר הציף את הכבישים שבאזור גן יאשיה, אמץ והכביש בחניאל, ולפי הדיווחים המים הגיעו במקומות מסוימים לחצי מטר. מהמועצה האזורית עמק חפר נמסר כי הנהגים מתבקשים שלא לנסות לחצות את הנחלים בשל מפלסם הגבוה וזרימתם החזקה.

מוקדם יותר, במושב גבעת עדה כ-40 תלמידי בית הספר "הרים" לחינוך מיוחד מצאו עצמם לא יכולים לחזור לבתיהם בבנימינה בשל הצפה. ראש מועצת בנימינה-גבעת עדה, אורי דיסטניק, מסר כי המשטרה הכינה דרך עוקפת כדי לאפשר להסעות התלמידים להגיע בבטחה לבנימינה.

גם ביהודה ושומרון נחסמו כבישים רבים בעקבות עליית הנחלים קנה ושכם על גדותיהם. בין היתר, נחסמו הדרכים בין יקיר לרבבה ובין מחסום אליהו ליישוב צופים וכן כביש הגישה לשבי שומרון. גם נחל בזק בבקעת הירדן עלה על גדותיו סמוך ליישוב שדי תרומות, והנהגים התבקשו לא להגיע למקום. בעקבות ההצפות, נסגר מחסום בזק בין ישראל לשטחי הרשות הפלסטינית ובמקום נתקעו ארבעה כלי רכב. כוחות צה"ל והמשטרה פעלו לחלצם.

מכונית "בסכנת טביעה" בנתניה (צילום: אביב הלוי)

הבניאס עלה על גדותיו והציף כביש (צילום: EPA)

הצפות גם ביהודה ושומרון. נהגת שנתקעה ליד ג'נין (צילום: AP)

צופים במפלים החדשים ברמת הגולן (צילום: רויטרס)

כמו כן, נחל רבה בראש העין עלה על גדותיו והציף את הכביש ובניינים סמוכים, בהם תחנת מד"א ירקון. גם נחל שיטה התמלא יתר על המדינה ובעקבות כך הוצפו מספר אגפים בבית הכלא שיטה (שאטה) באזור בית שאן. בהערכת מצב שנערכה בשבת הוחלט לפנות את האסירים לבתי כלא חלופיים והם הועברו תחת אבטחה כבדה של שוטרי יחידת נחשון לבתי כלא אחרים.

גם הכביש בין צומת כרכור לצומת ברקאי הוצף וגרם לניתוקו של בית החולים הפסיכיאטרי "שער מנשה", הנמצא בסמוך לפרדס חנה-כרכור. מבית החולים נמסר כי לחולים שלום, וכי ניתן להתקשר לבית החולים על מנת לקבל מידע נוסף.

צפי: מפלס הכנרת יעלה ב-20 ס"מ תוך יומיים

לצד זאת, הגשמים גם הביאו עמם ברכה, לפחות לכנרת. מפלס המים בה עלה בארבעה סנטימטרים מהבוקר ועומד כעת על 211.46- מטרים. ברשות המים מעריכים שהמפלס יעלה בעוד כ-20 סנטימטרים עד יום חמישי.

בנוסף, מרכבת ישראל נמסר כי רכבות הלילה הפועלות באופן קבוע בין חצות לחמש בבוקר לא יפעלו הלילה. זאת, כדי לאפשר לצוותי התחזוקה של הרכבת לבדוק את המסילות ואת הציוד אלקטרוני לצדן ולטפל בהם.

גם משרד החינוך התייחס למזג האוויר הסוער והבהיר כי כי הלימודים מחר (יום ד') יתקיימו כסדרם, למעט המקומות שבהם תנאי מזג האוויר לא יאפשרו זאת. במקומות שבהם לא יתקיימו לימודים, יפעילו בתי הספר את מערך הלמידה מרחוק. ההורים יוכלו לקבל מידע אודות קיומם של הלימודים במוקד העירוני או לפנות לחדר מצב של המשרד בטלפון: 02-6222211.